## Odluka Ustavnog suda Republike Hrvatske broj:U-IIIA-4241/2003 od 8. prosinca 2005.

### NN 2/2006 (4.1.2006.), Odluka Ustavnog suda Republike Hrvatske broj:U-IIIA-4241/2003 od 8. prosinca 2005.

# USTAVNI SUD REPUBLIKE HRVATSKE

**73**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Ivan Mrkonjić,
Smiljko Sokol, Nevenka Šernhorst i Milan Vuković,
članovi Vijeća, odlučujući o ustavnoj tužbi P. K. iz R., na sjednici održanoj
8. prosinca 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Crikvenici dužan je donijeti
odluku u predmetu koji se pred tim sudom vodi pod brojem: P-564/98 u najkraćem
mogućem roku, ali ne duljem od šest (6) mjeseci, računajući od prvog idućeg
dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe P. K. iz R., D.
1, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 6.500,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnio je dana 31. prosinca 2003. ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 21. listopada 1998. I. B. podnio je
tužbu, radi utvrđenja stjecanja vlasništva dosjelošću, Općinskom sudu u
Crikvenici protiv podnositelja ustavne tužbe i još jedne osobe.

Ročišta su održana 2. ožujka 1999., 5. ožujka
2002. i 13. svibnja 2003., na kojemu je pozvan tužitelj na dostavu adresa
predloženih svjedoka.

Rješenjem suda od 21. srpnja 2003. sud poziva
tužitelja da postupi po raspravnom rješenju suda od 13. svibnja 2003. godine.

Podneskom od 1. rujna 2003. podnositelj požuruje
zakazivanje ročišta uz navođenje traženih adresa umjesto tužitelja.

Rješenjem od 9. rujna 2003. sud poziva
punomoćnicu tužitelja na postupanje sukladno navedenom rješenju od 13. svibnja
2003. godine.

Sud s danom 28. listopada 2005. sačinjava
službenu bilješku da je spis broj: P-564/98 priklopljen spisu broj: P-1126/98,
koji se nalazi na Županijskom sudu u Rijeci.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

UTVRĐENJA VAŽNA ZA
ODLUČIVANJE

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 21.
listopada 1998. tužbom protiv podnositelja Općinskom sudu u Crikvenici.

Ustavna tužba podnesena je 31. prosinca 2003., a
do tog dana sudski postupak nije pravomoćno okončan pa Ustavni sud utvrđuje da
je do dana podnošenja ustavne tužbe postupak u ovom predmetu trajao pet (5)
godina, dva (2) mjeseca i deset (10) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju, postupak vodio pred Općinskim sudom u Crikvenici.
Sud je bio neaktivan od 2. ožujka 1999. do 5. ožujka 2002. (tri godine i tri
dana) te zatim ponovno do 13. svibnja 2003. (jedna godina, dva mjeseca i osam
dana). Nakon toga uslijedila su dva rješenja (21. srpnja i 9. rujna 2003.),
kojima sud opominje tužitelja na obvezu dostavljanja adresa svjedoka, ali bez
zakazivanja daljnjih ročišta, što znači da je sud u predmetu potpuno neaktivan
od 9. rujna 2003., dakle preko dvije godine.

4.3. PONAŠANJE
PODNOSITELJA USTAVNE TUŽBE(TUŽENIKA U PARNIČNOM POSTUPKU)

Ocjena je Ustavnog suda da podnositelj nije
pridonio duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ukazuje na određenu složenost predmeta jer se radi o
utvrđenju stjecanja prava vlasništva stranaka na nekretnini dosjelošću.

OCJENA USTAVNOG SUDA

5. Ustavni sud utvrđuje da postupak u ovom
predmetu ukupno traje dulje od sedam godina i da se postupak čitavo vrijeme
vodi pred sudom prvog stupnja, koji je više duljih razdoblja bio neaktivan.
Iako je postupak u određenoj mjeri složen, ta složenost ne može opravdati
ukupnu duljinu postupka. Imajući u vidu dulja razdoblja neaktivnosti suda u
postupku te okolnost da se postupak vodi i nadalje pred sudom prvog stupnja,
kao i ukupno trajanje postupka, Ustavni sud je utvrdio da je dugim trajanjem
parničnog postupka, u kojemu nije donijeta pravomoćna odluka, podnositelju
povrijeđeno ustavno pravo da zakonom ustanovljeni neovisni i nepristrani sud u
razumnom roku odluči o njegovim pravima ili obvezama, koje je zajamčeno člankom
29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Crikvenici dužan
je dostaviti Ustavnom sudu pisanu obavijest o datumima donošenja i otpreme
odluke u roku od osam (8) dana od dana njene otpreme, a najkasnije osam (8)
dana od isteka roka određenog u točki II. izreke ove odluke. Ovaj nalog temelji
se na članku 31. stavcima 4. i 5. Ustavnog zakona.

Broj: U-IIIA-4241/2003

Zagreb, 8. prosinca 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 2/2006-73